Hierdie bespreking sal waarskynlik hewige reaksie ontlok van individue wat die Boerevolk beskou as die ekwivalent van ’n verregse kultusgroep wat soos ‘n sekte bestuur behoort te word.
http://www.wendag.com/forum/attachment.php?attachmentid=452Groepies gryp na die Jahweh-kultus van die Ou Testament. Hulle vind veiligheid binne die kultus mentaliteit waar swakkelinge en angsbevange individue nie nodig het om vir hulself te dink en te bevraagteken nie. Daar kan hulle skuil agter die skans van hul “uitverkoreneskap” in ’n fantasie waarin hul lot afsonderlik van ander gebeure en invloede staan. Die Volk se geskiedenis word hanteer asof dit in ’n vakuum plaasgevind het. Asof dit afsonderlik en geïsoleerd van ander volke se geskiedenis verloop het. Die verhale wat handel oor ’n primitiewe aantal stamme soos dit in die Ou testament opgeteken is, word op kinderlik naïewe wyse gekaap as hul eie volksverhale en daardeur word die illusie deur Jahweh self “bekragtig” omdat dit in sy “Woord” gefundeer is. Hierdie hersinskim kry ’n spoggerige naam, naamlik “Israelwaarheid”.
In hierdie psigose sal Jahweh namens die Afrikaans sprekende Israeliete veg. Hy sal ’n leier bring, die vyand verslaan en sy volk se soewereiniteit herstel. En op hulle beurt sal hulle Jahweh beloon deur volksgenote wat nie soos hulle glo nie, met die banvloek (massamoord) te tref. Regses deursoek die Ou Testament vir antwoorde. Die Nuwe Testament is nie kragdadig genoeg nie. Dit klink te versoenend. Die Ou Testament is meer drasties en beskryf ’n HERE wat sektore van die mensdom haat en ander volke uitroei. Hy staan by sy Israeliete solank hulle die bloedkultus en rituele onderhou wat hy gelas het. Dit klink na die ideale God vir die Regses se spesifieke omstandighede. ’n Jaloerse en vergeldende Jahweh aan hulle kant, kompenseer vir hul vrese en magteloosheid.
Jahweh stel egter uit en doen oënskynlik niks om in te gryp nie. Dit skep ’n teelaarde vir rasionalisasie, wat weer lei tot allerlei rutuele en nuwe fantasieë . “Ons staan onder ’n strafgerig.” Verootmoediginsdienste word geloods. Besnydenis rituele van die Ou Testament word ingestel. Jahweh se naam word op die Vierkleur aangebring. Al hierdie dinge word gedoen om Jahweh oor te haal of te lok om polities in te gryp. Jahweh gryp egter nie in nie en die proses van dwepery verdiep.
Jahweh self verklaar nie die rede vir sy onbetrokkenheid nie en die Ou Testament word opnuut verbete bestudeer en selektief interpreteer. Jahweh se stilswye veroorsaak dat die dwepery radikaliseer. Vingers word in eie geledere gewys. Slangsaad teorieë word ingevoer en die vyand wat aanvanklik buite die groep was, word nou binne die groep gesoek en identifiseer. Leiers word verdag gemaak deur hul eie volgelinge. Radikale elemente splinter af en nuwe groepe word gestig.
Sommige gaan wag in die berge van Ceres op die ingryping van Jahweh. Maar hy gryp nie in nie. ’n Ander groep gaan wag in Lydenburg, maar daar gebeur ook niks. Ander gaan om hulle te verhonger in die Bosveld. Na dae se vas en bestudering van die Ou Testament kom hulle op die woord “Suidland” af. Al wat nou kortkom is om hul eie vrees en angs op die res van hul volksgenote oor te dra. Uiteindelik loop ’n SMS wat lui dat die vyand gaan toeslaan omdat hulle “koning” dood is. En so is die resep gebore vir die grootste wanordelike vlugtog en potensiële selfmoord in die geskiedenis van die Volk.
’n Sekte mentaliteit vat pos en die “Volk” word bedryf as die reïnkarnasie van ’n primitiewe nomadiese volk uit die Arabiese woestyn. Belaglike argumente word bepleit. ’n Persoon wat sy minderheidstatus aanvaar, word deur sy broer wat dit weerstaan as deel van ’n ander volk bestempel. Ideologiese skeidslyne raak volksgrense wat reg deur gesinne sny en die volks identiteit word gereduseer tot ’n spesifieke verregse ideologiese beskouing
blootgestel word nie. ’n Klein groepie ideologiese beangstes kaap die volksbewussyn en bedryf dit met ’n bende mentaliteit in die naam van Jahweh.
Al wat “Masada” uitstel, is die stryd om leierskap vir die posisie van die een wat die sekte na hul nasionale selfmoord gaan lei. Miskien is die huidige verdeeldheid in regse geledere ’n bedekte seën en dalk, ja dalk gaan dit die enigste krag wees wat ’n regse Masada gaan verhoed.